ORDIN nr./

privind aprobarea procedurii de acordare a serviciilor sociale pentru persoanele adulte cu dizabilități, însoțite sau neînsoțite, intrate în România din zona conflictului armat din Ucraina

Având în vedere:

* art. 4 din Ordonanţa de urgenţă nr. 121/2021 privind stabilirea unor măsuri la nivelul administraţiei publice centrale şi pentru modificarea şi completarea unor acte normative;
* art. III din Ordonanţa de urgenţă nr.1/2022 pentru modificarea şi completarea Ordonanţei de urgenţă a Guvernului nr.121/2021 privind stabilirea unor măsuri la nivelul administraţiei publice centrale şi pentru modificarea şi completarea unor acte normative, precum şi pentru modificarea Ordonanţei de urgenţă a Guvernului nr.57/2019 privind Codul administrativ;
* Decizia prim-ministrului nr. 277/2024 prin care domnul Adrian Voican, se numește în funcția de președinte, cu rang de secretar de stat, al Autorităţii Naţionale pentru Protecţia Drepturilor Persoanelor cu Dizabilităţi;
* art. 16 din Ordonanţa de urgenţă nr. 96/2024 privind acordarea de sprijin şi asistenţă umanitară de către statul român cetăţenilor străini sau apatrizilor aflaţi în situaţii deosebite, proveniţi din zona conflictului armat din Ucraina;
* Legea nr. 448/2006 privind protecția și promovarea drepturilor persoanelor cu handicap, republicată, cu modificările și completările ulterioare;
* Ordinul ministrului muncii și justiției sociale nr.82/2019 privind aprobarea standardelor specifice minime de calitate obligatorii pentru serviciile sociale destinate persoanelor adulte cu dizabilităţi;
* Referatul de aprobare al Direcției Drepturi Persoane cu Dizabilități nr. 27220/DDPD/SCICDPD/12.08.2024.

În temeiul art.1 alin.(5) din Hotărârea Guvernului nr. 234/2022 privind atribuţiile, organizarea şi funcţionarea Autorităţii Naţionale pentru Protecţia Drepturilor Persoanelor cu Dizabilităţi, precum și al art.16, alin. (3)din Ordonanţa de urgenţă nr. 96/2024 privind acordarea de sprijin şi asistenţă umanitară de către statul român cetăţenilor străini sau apatrizilor aflaţi în situaţii deosebite, proveniţi din zona conflictului armat din Ucraina;

Președintele Autorității Naționale pentru Protecția Drepturilor Persoanelor cu Dizabilități emite prezentul

ORDIN

**Art.1** Se aprobă Procedura de acordare a serviciilor sociale pentru persoanele adulte cu dizabilități, însoțite sau neînsoțite, intrate în România din zona conflictului armat din Ucraina, prevăzută la art.16, alin. (3)din Ordonanţa de urgenţă nr. 96/2024 privind acordarea de sprijin şi asistenţă umanitară de către statul român cetăţenilor străini sau apatrizilor aflaţi în situaţii deosebite, proveniţi din zona conflictului armat din Ucraina, denumită în continuare *Procedură.*

**Art.2** (1) Procedura stabilește modalitatea de intervenție, precum și activitățile direcțiilor generale de asistență socială și protecția copilului județene, respectiv ale sectoarelor municipiului București, denumite în continuare DGASPC, de acordare de servicii sociale pentru persoanele adulte cu dizabilități, însoțite sau neînsoțite, intrate în România din zona conflictului armat din Ucraina și care solicită, respectiv nu solicită o formă de protecție potrivit Legii nr. 122/2006 privind azilul în Români, cu modificările și completările ulterioare.

(2) În sensul prezentei proceduri, acordarea serviciilor sociale pentru persoanele adulte cu dizabilități, însoțite sau neînsoțite, intrate în România din zona conflictului armat din Ucraina și care solicită o formă de protecție potrivit Legii nr. 122/2006 se efectuează în baza măsurii de protecție corespunzătoare, prevăzută la art.51 alin.(1) din Legea nr. 448/2006 privind protecţia şi promovarea drepturilor persoanelor cu handicap, republicată, cu modificările şi completările ulterioare, stabilită de comisia de evaluare a persoanelor adulte cu handicap județeană/locală a sectorului municipiului București corespunzătoare adresei înscrise în permisul de ședere temporară, prevăzut la art.16 alin.(5) din Ordonanța de urgență nr. 96/2024, în mod similar acordării serviciilor sociale pentru persoanele adulte cu dizabilități, cetățeni români.

(3) Pentru a putea avea acces la drepturile prevăzute de Legea nr. 448/2006, inclusiv accesul la servicii sociale destinate lor, persoanele adulte cu dizabilități prevăzute la alin.(1) au obligația de a se înregistra în evidențele direcțiilor generale de asistență socială și protecția copilului județene, respectiv ale sectoarelor municipiului București.

(4) Acordarea serviciilor sociale pentru persoanele adulte cu dizabilități, însoțite sau neînsoțite, intrate în România din zona conflictului armat din Ucraina și care nu solicită o formă de protecție potrivit Legii nr. 122/2006 se efectuează în baza prezentei proceduri.

**Art. 3** În sensul prezentei proceduri, sintagmele și termenii de mai jos au următoarele semnificații:

a) persoane adulte cu dizabilități prevăzute la art.2 alin.(4) sunt persoanele cu handicap definite la art. 2 alin.(1) din Legea nr. 448/2006 privind protecția și promovarea drepturilor persoanelor cu handicap, republicată, cu modificările și completările ulterioare, intrate în România din zona conflictului armat din Ucraina și care nu solicită o formă de protecție potrivit Legii nr. 122/2006, cu modificările și completările ulterioare;

b) însoțitorii persoanelor adulte cu dizabilități sunt persoanele care acompaniază persoana adultă cu dizabilități şi care beneficiază de drepturi în condiţiile prevăzute de Ordonanţa de urgenţă nr. 96/2024 privind acordarea de sprijin şi asistenţă umanitară de către statul român cetăţenilor străini sau apatrizilor aflaţi în situaţii deosebite, proveniţi din zona conflictului armat din Ucraina;

c) servicii sociale acordate persoanelor adulte cu dizabilități prevăzute la lit. a) sunt serviciile sociale prevăzute la art. 51 alin.(3) din Legea nr. 448/2006 privind protecţia şi promovarea drepturilor persoanelor cu handicap, republicată, cu modificările şi completările ulterioare, acordate la cerere, în mod gratuit.

**Art.4** (1) Persoana adultă cu dizabilități, însoțită sau neînsoțită, aflată în tabăra temporară, în unitate medicală sau în comunitate poate solicita acordarea de servicii sociale. În aceste situații serviciile sociale se pot acorda inclusiv în absența documentelor de identitate.

(2) În situația prevăzută la alin.(1), persoanele adulte cu dizabilități sunt îndrumate către Inspectoratul General pentru Imigrări în vederea stabilirii regimului juridic, concomitent cu preluarea lor la cerere, de către DGASPC, în vederea acordării serviciilor sociale.

**Art. 5** (1) Pentru îndeplinirea procedurilor de acordare a serviciilor sociale persoanelor adulte cu dizabilități prevăzute la art.3 lit. a), DGASPC desemnează o persoană din conducere, responsabilă cu gestionarea, la nivelul județului, a prezentei proceduri.

(2) DGASPC se asigură că la nivelul instituției există angajați vorbitori de limba ucraineană/rusă/de circulație internațională, inclusiv interpret de limbaj mimico-gestual, după caz, care asigură comunicarea cu persoanele adulte cu dizabilități.

(3) DGASPC colaborează cu organizațiile neguvernamentale, inclusiv pentru identificarea de voluntari vorbitori de limbă ucraineană/rusă/de circulație internațională.

(4) Persoanele adulte cu dizabilități prevăzute la art.3 lit. a) și însoțitorii acestora sunt informați cu privire la posibilitatea de acordare a sprijinului și asistenței umanitare, în conformitate cu prevederile Ordonanţei de urgenţă nr. 96/2024 privind acordarea de sprijin şi asistenţă umanitară de către statul român cetăţenilor străini sau apatrizilor aflaţi în situaţii deosebite, proveniţi din zona conflictului armat din Ucraina.

(5) În situația opțiunii pentru serviciile sociale acordate persoanelor adulte cu dizabilităţi prevăzute la art.3 lit. a), acestea sunt informate cu privire la modalitatea de intervenție, la activitățile pe care aceasta le presupune, precum și la serviciile sociale disponibile. DGASPC se asigură că persoanele adulte cu dizabilități, însoțite sau neînsoțite, au înțeles condițiile de acordare a serviciilor sociale.

**Art.6** (1) Cererea de acordare a serviciilor sociale, al cărei model este prevăzut în Anexa nr. 1, se înregistrează la DGASPC și cuprinde informații privind identitatea, vârsta și proveniența persoanei adulte cu dizabilități, precum și o declarație pe proprie răspundere că persoana se află într-o situație de dizabilitate, că nu a solicitat o formă de protecție potrivit Legii nr. 122/2006, cu modificările și completările ulterioare, deține sau nu documente de identitate valide precum și numele și vârsta însoțitorilor și calitatea acestora în raport cu persoana cu dizabilități.

(2) Cererea de acordare a serviciilor sociale se analizează de DGASPC în termen de 24 de ore de la înregistrare și se soluționează ținând cont de numărul de locuri disponibile în serviciile sociale de tip rezidențial aflate în subordine.

(3) În situația în care numărul cererilor de acordare a serviciilor sociale depășește numărul de locuri disponibile din centrele pentru persoane adulte cu dizabilități, aflate în subordinea DGASPC, aceasta asigură legătura cu DGASPC din alte județe pentru preluarea persoanelor adulte cu dizabilități.

(4) Cererea și, după caz, copii ale documentelor de identitate ale persoanei adulte cu dizabilități, precum și dispoziția de admitere în centru emisă de directorul DGASPC, constituie dosarul personal al beneficiarului în cadrul serviciului social.

**Art.7** (1) După emiterea dispoziției de admitere în centru, DGASPC asigură deplasarea persoanei adulte cu dizabilități și a însoțitorilor acesteia, precum și a persoanei care asigură comunicarea, la serviciul social rezidențial identificat.

(2) În situațiile prevăzute la art.6 alin.(3) și art.7 alin.(1) deplasarea persoanelor adulte cu dizabilități și a însoțitorilor acestora se asigură cu sprijinul comitetelor judeţene/ale Municipiului Bucureşti pentru situaţii de urgenţă, în condițiile art.1 alin.(1) lit. f) din Ordonanţa de urgenţă nr. 15/2022 privind acordarea de sprijin şi asistenţă umanitară de către statul român cetăţenilor străini sau apatrizilor aflaţi în situaţii deosebite, proveniţi din zona conflictului armat din Ucraina.

**Art.8** (1) Activitățile prevăzute în Standardele specifice minime de calitate obligatorii pentru serviciile sociale destinate persoanelor adulte cu dizabilităţi aprobate prin Ordinul ministrului muncii și justiției sociale nr.82/2019 se aplică în mod corespunzător persoanelor adulte cu dizabilități prevăzute la art.3 lit. a).

(2) Pentru însoțitorii persoanelor adulte cu dizabilități se vor asigura activități de: găzduire, alimentație, asistență pentru sănătate, informare și asistență socială și, după caz, consiliere psihologică.

(3) Pentru însoțitorii minori ai persoanelor adulte cu dizabilități sunt aplicabile reglementările pentru asigurarea protecției drepturilor copiilor cetățeni străini provenind din Ucraina, prevăzute de Ordonanţa de urgenţă nr. 96/2024 privind acordarea de sprijin şi asistenţă umanitară de către statul român cetăţenilor străini sau apatrizilor aflaţi în situaţii deosebite, proveniţi din zona conflictului armat din Ucraina.

**Art.9** (1) Evaluarea iniţială în scopul identificării nevoilor specifice ale persoanelor adulte cu dizabilități prevăzute la art.3 lit. a) se realizează de către echipa multidisciplinară a centrului rezidențial, în cel mult 48 de ore de la admitere.

(2) În primele zile de la admiterea în centru, echipa multidisciplinară sprijină personalul acestuia în vederea cunoașterii situației și după caz a caracteristicilor specifice ale persoanei adulte cu dizabilități și ale însoțitorului acesteia, precum și a metodelor de lucru, stabilind specialiștii la care se apelează inclusiv în cazul unor probleme de adaptare. În acest scop, se poate desemna o persoană de referinţă din cadrul personalului din centru.

**Art.10** În situația în care se constată existența unor probleme de sănătate care impun transferul persoanei adulte cu dizabilități către o unitate spitalicească, reprezentantul centrului rezidențial solicită sprijinul Ambulanței în vederea transportării acesteia, la cerere, împreună cu persoana însoțitoare sau cu un reprezentant al serviciului social rezidențial, în vederea acordării tratamentului necesar.

**Art.11** (1) Persoana responsabilă din cadrul DGASPC informează, lunar, până în data de 22 ale lunii, pentru luna anterioară, Autoritatea Națională pentru Protecția Drepturilor Persoanelor cu Dizabilități, cu privire la situația persoanelor adulte cu dizabilități beneficiare de servicii sociale în condițiile prezentei proceduri și ori de câte ori este nevoie cu privire la situații care necesită intervenția autorităților de la nivel central.

(2) Informarea prevăzută la alin.(1) se transmite în format electronic, pe adresa de e-mail a Autorității Naționale pentru Protecția Drepturilor Persoanelor cu Dizabilități: infoucraina@anpd.gov.ro, conform modelului prevăzut în Anexa nr. 2.

**Art. 12** Persoana responsabilă din cadrul DGASPC colaborează cu autoritățile administrației publice locale/serviciile publice de asistență socială de la nivelul județului în vederea asigurării intervenției cu celeritate în situația în care se identifică nevoia acordării de servicii sociale, persoanelor adulte cu dizabilități găzduite în comunitate.

**Art.13** (1) Prezenta procedură se completează cu Ordonanţa de urgenţă nr. 96/2024 privind acordarea de sprijin şi asistenţă umanitară de către statul român cetăţenilor străini sau apatrizilor aflaţi în situaţii deosebite, proveniţi din zona conflictului armat din Ucraina.

(2) Pentru ducerea la îndeplinire a prezentului ordin, DGASPC poate aproba, prin dispoziție a conducătorului acesteia, proceduri proprii, după caz.

**Art. 14** Începând cu data intrării în vigoare a prezentei ordonanţe de urgenţă se abrogă prevederile Ordinului nr. 43/2022 privind aprobarea procedurii de acordare a serviciilor sociale pentru persoanele adulte cu dizabilităţi, însoţite sau neînsoţite, intrate în România din zona conflictului armat din Ucraina şi care nu solicită o formă de protecţie potrivit Legii nr. 122/2006 privind azilul în România, publicat în Monitorul Oficial al României, Partea I, nr. 253 din 15 martie 2022.

Art. 15. Anexele nr. 1 și 2 fac parte integrantă din prezentul ordin.

Art.16 Prezentul ordin se publică în Monitorul Oficial al României, Partea I.

 **Președinte,**

**Adrian Voican**

Anexa nr. 1

Cererea de acordare a serviciilor sociale

Model

Subsemnatul, (numele și prenumele)............................................................................................................

reprezentat[[1]](#footnote-1) prin...................................................................................

cu domiciliul stabil în localitatea........................................, str. ...........................................nr....................

Ucraina, în calitatea de persoană cu dizabilități, intrată în România ca urmare a conflictului armat,

identificat cu document de identitate/pașaport, seria...............nr ............................

solicit:

* Înregistrarea în evidența DGASPC\_\_\_\_\_\_\_\_\_\_\_\_\_\_\_\_\_\_\_\_\_\_\_;
* Evaluarea în vederea încadrării în grad de handicap;
* Acordarea de servicii sociale.

Declar pe propria răspundere următoarele:

* mă aflu într-o situație de dizabilitate cu diagnostic (descriere pe scurt a dizabilității)………..

………………………………………………………………………………………………..

* nu am solicitat o formă de protecție potrivit Legii nr. 122/2006 privind azilul în România, cu modificările și completările ulterioare ;
* nu dețin documente de identitate valide;
* Sunt neînsoțit;
* Sunt însoțit de:

|  |  |  |
| --- | --- | --- |
| Numele și prenumele însoțitorului | Vârsta  | Calitatea în raport cu persoana adultă cu dizabilități |
|  |  |  |
|  |  |  |
|  |  |  |
|  |  |  |
|  |  |  |

Alte observații privind nevoi speciale........................................................................

Atașez:

* Permis de ședere
* Referat medical de la medicul specialist;
* Istoric medical;

Data Semnătura

Anexa nr. 2

Informare cu privire la situația persoanelor adulte cu dizabilități beneficiare de servicii sociale în condițiile procedurii de acordare a serviciilor sociale pentru persoanele adulte cu dizabilități, însoțite sau neînsoțite, intrate în România din zona conflictului armat din Ucraina și care nu solicită o formă de protecție potrivit Legii nr. 122/2006, cu modificările și completările ulterioare

Model

DGASPC........................................

Data ..............................................

|  |  |  |  |  |  |
| --- | --- | --- | --- | --- | --- |
| Nr. crt. | Centrul rezidențial în care se asigură serviciile | Număr de persoane adulte cu dizabilități | Număr de persoane adulte cu dizabilități fără documente de identitate valabile | Nr însoțitori din care | Nr însoțitori fără documente de identitate valabile |
| Adulți | Copii |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  | Total  |  |  |  |  |  |

Persoana responsabilă

Numele și prenumele,

Funcția

1. Cererea se completează prin reprezentant, numai în cazul în care se declară că persoana cu dizabilități are reprezentant [↑](#footnote-ref-1)